Анатоли Нанков
Анатоли Александров Нанков е български футболист и треньор. Роден е на 15 юли 1969 г. в с. Ореш, Свищовско.

Кариера 
Юноша на Академик Свищов, играе като дясно крило, халф или десен бек. Преминава в Дунав през 1985. През сезон 1989/90 играе в Славия, а след това е привлечен в ЦСКА. При армейците се утвърждава като много важен футболист и играе до лятото на 1997, с изключение на един полусезон в Славия през 1994. Продаден е за рекордна за вътрешния пазар сума от 1 млн. германски марки на Локомотив София през август 1997, след отпадането на ЦСКА от Шампионската лига. Остава при железничарите до 2000, когато преминава в Спартак Варна. След това през 2002 играе под наем за китайския Ченду. През сезон 2003/04 играе в полския Катовице, а през 2004 в Миньор Бобов дол. В А група е изиграл 296 мача, в които е вкарал 47 гола. За ЦСКА има 14 мача с 3 гола в евротурнирите (6 мача и 3 гола за КЕШ, 4 мача и 2 гола за КНК и 4 мача за купата на УЕФА). Шампион на България през 1991/92 и 1996/97 и носител на купата на България през 1992/93 и 1996/97, вицешампион с ЦСКА през 1990/91, 1992/93 и 1993/94 и със Славия през 1989/90.

Национал на България със 17 мача и 1 гол. Участник на световното първенство по футбол през 1998 във Франция в 2 мача.

След отказването си от състезателната кариера, става треньор като води Миньор Бобов дол от 2004 до 2005, Хебър Пазарджик през 2005 и Локомотив Мездра през 2006. От януари 2007 е помощник-треньор в ЦСКА първо при Пламен Марков, а след това при Стойчо Младенов. Печели шампионска титла на България през 2007/08. През лятото на 2008 напуска заедно със Стойчо Младенов, като остава част от екипа му. В периода 2008/11 е помощник-треньор при Стойчо Младенов в отборa от Саудитска Арабия Ал Алхи от 2008 до 2009 като печели купата на Персийския залив през 2008 и египетския ЕНППИ от 2009 до 2011 като печели купата на Египет през 2011. Завръщат се в ЦСКА през март 2012. През януари 2013 напускат ЦСКА, за да се завърнат отново през юли 2013. На 20 март 2015 е назначен за временен старши треньор, след напускането на Младенов, и води ЦСКА в един мач, след което и той подава оставка. През 2015 е помощник на Стойчо Младенов в Ал Итихад Египет. През 2016 е помощник треньор в Атурау Казахстан, а от 2017 е помощник треньор в Кайсар Казахстан и двата пъти със Стойчо Младенов. През 2019 печели купата на Казахстан с Кайсар. На 26 юли 2021 е назначен за помощник треньор на ЦСКА в екипа на Стойчо Младенов.

Вуйчо е на футболиста на ЦСКА – Валентин Антов.

Външни препратки 
 Профил на 90minut.pl

Източници 

Български футболисти
Български футболисти в Китай
Български футболисти в Полша
Футболисти на Дунав (Русе)
Футболисти на Славия (София)
Футболисти на ПФК ЦСКА (София)
Футболисти на Локомотив (София)
Футболисти на Спартак (Варна)
Български треньори по футбол
Треньори на Локомотив (Мездра)
Хора от област Велико Търново